SL Uradni list Evropske unije C 403/5

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2016/C 403/07)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„KOPI ARABIKA GAYO“

EU št.: PGI-ID-02115 – 26.1.2016

ZOP ( ) ZGO ( X )

1. Ime

„Kopi Arabika Gayo“

2. Država članica ali tretja država

Indonezija

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itd.)

3.2 Opis proizvoda, za katerega se uporablja ime iz točke 1

Kava „Kopi Arabika Gayo“ se proizvaja na 900 do 1 700 metrih nadmorske višine v treh upravnih okrožjih: „Aceh Tengah“, „Bener Meriah“ in „Gayo Lues“, ki se nahajajo v višavju Gayo.

„Kopi Arabika Gayo“ je kava, ki izpolnjuje nacionalne standarde. Obdelana je z značilno „sumatransko metodo delnega pranja“, imenovano tudi „moker postopek“ (v nadaljnjem besedilu: metoda mokrega luščenja). Zanjo je značilno naslednje: ima enoten okus, je rahlo kisla (brez indikatorja, samo senzorični/organoleptični učinek med okušanjem kave) in manj grenka ter ima zelo močno aromo. Poleg tega je za kavo „Kopi Arabika Gayo“ značilna edinstvena kompleksnost okusa in arome, kot so okus po oreščkih, karameli, čokoladi in sadju, je rahlo kisla ter ima polno aromo in dolgotrajen pookus.

V višavju Gayo raste samo vrsta arabika. Sorte kave ali kavovcev vrste arabika, ki se gojijo za kavo „Kopi Arabica Gayo“, so: borbor, timtim, ateng jaluk, S 795 in P-88. Te sorte se lahko uporabljajo posamezno ali kot mešanice.

Geografska označba „Kopi Arabika Gayo“ zajema naslednje proizvode: kavna zrna, pridobljena z metodo mokrega luščenja.

Barva zrna pred mokrim luščenjem je sivobela in vsebnost vode je od 35 do 40 %.

Barva zrna po mokrem luščenju je modra do modrozelena in vsebnost vode je od 12 do 12,5 %).

Zrna kave „Kopi Arabika Gayo“, s katerimi se trguje na mednarodnih trgih, so 1. kakovostnega razreda (nacionalni standard, ki se nanaša na vrednost fizičnih poškodb), kar pomeni, da je vrednost fizičnih poškodb nižja od 11 na 300 g. S končnim razvrščanjem po preizkusu s šumenjem kavnih zrn se dobijo zrna velikosti najmanj 6,5 mm ali večja.

Samo kava, ki je predstavljena potrošniku in vsebuje izključno 100 % kave „Kopi Arabika Gayo“, ne glede na svoje stanje (zelena ali pražena), ima zgoraj navedene značilnosti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Na geografskem območju kave „Kopi Arabika Gayo“ je treba izvajati naslednji fazi proizvodnje:

— pridelava kavnih zrn,

— predelovalni postopki do končne obdelave zrn.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Pakiranje kavnih zrn se izvaja na geografskem območju kave „Kopi Arabika Gayo“, da se ohrani kakovost zrn in zagotovi njihovo sledljivost.

3.6 Posebna pravila za označevanje proizvoda, za katerega se uporablja registrirano ime

Kava z oznako ZGO „Kopi Arabika Gayo“ bo kupcem ali končnim potrošnikom na tržišču predstavljena v embalažah in posodah, ki bodo jasno označene s sledečim navedkom: „Zaščitena geografska označba“ ali ZGO, samo imenom „Kopi Arabika Gayo“ ali po želji skupaj z njegovim prevodom v katerem koli od uradnih jezikov EU, logotipom „Kopi Arabika Gayo“, registriranim kot blagovna znamka Evropske unije, in po želji evropskim logotipom ZGO.

4. Jedrnata opredelitev geografskega območja

Kava „Kopi Arabika Gayo“ se proizvaja na 900 do 1 700 metrih nadmorske višine v treh upravnih okrožjih: „Aceh Tengah“, „Bener Meriah“ in „Gayo Lues“, ki se nahajajo v višavju Gayo.

Na zemljevidu na levi so prikazana tri okrožja, ki jih pokriva geografska označba. Siva in bela barva („Hutan Produksi“ in „APL“) prikazujeta območje treh okrožij, kjer se proizvaja kava.

5. Povezanost z geografskim območjem:

Za kavo „Kopi Arabika Gayo“ sta značilna edinstven kompleksen okus in aroma zaradi naravnih in človeških dejavnikov, prisotnih na geografskem območju. Zaradi teh lastnosti ima kava „Kopi Arabika Gayo“ ugled na trgu.

Vpliv naravnih dejavnikov:

„Kopi Arabika Gayo“ izvira z določenega območja na višini 900 do 1 700 metrov nad morsko gladino. Zaradi lokacije višavja Gayo je potrebna uporaba naravnih meja, kot so doline ali ceste na zahodnih in vzhodnih delih. „Kopi Arabika Gayo“ uspeva v senci dreves mimozovk Leucane sp. (lokalno imenovanih pete). Gojenje kavovca pod pogoji zaradi visoke nadmorske višine in pri manj intenzivni svetlobi (okrog 60 % sončne svetlobe) vpliva na počasnejši postopek zorenja. Ta postopek omogoča nastanek kemičnih spojin, ki tvorijo okus po oreščkih, karameli, čokoladi in sadju ter dajejo kavi rahlo kislost, polno aromo in dolgotrajen okus.

Na tem območju je zrak hladen in suh in letna količina padavin znaša 1 834 mm; dežuje 149 dni v letu in v povprečju pade 60–347 mm dežja mesečno. Temperatura se giblje med 16 in 24 °C skozi vse leto, medtem ko relativna vlažnost znaša več kot 80 %. V višavju Gayo največja temperaturna razlika med dnevom in nočjo znaša približno 5 °C. Posledično grm „Kopi Arabika Gayo“ rodi jagode skozi vse leto, z dvema viškoma obiralne sezone, in sicer od marca do aprila ter od oktobra do novembra Razporeditev zorenja jagod skozi vse leto preprečuje preobilnost in vpliva na posebno aromo kave (okus po oreščkih, karameli, čokoladi in sadju, rahla kislost, polna aroma in dolgotrajen okus).

Višavje Gayo sodi v vlažno tropsko območje. Tvorijo ga rodovitna vulkanska tla (andosol, inseptisol, ultisol in oxisol). Z vidika fizikalnih lastnosti, teksturo tal na območju tvori predvsem ravnotežje med peskom, muljem in glino. To koreninam kavovcev omogoča dobro rast. Večina prsti v višavju Gayo ima tudi dobre kemične lastnosti, kot so visoka do zelo visoka stopnja organskih snovi/materiala (C-organic), srednje do zelo visoka vsebnost dušika (N-total) in nizko do srednje razmerje med ogljikom in dušikom ter optimalne pH vrednosti za gojenje kavovca (5,5–7,0).

Zahvaljujoč navedenim fizikalnim in kemičnim lastnostim prsti ima „Kopi Arabika Gayo“ bujno rast. Zdrava rastlina ima običajno dovolj zdravih listov, da kavna zrna rastejo do dozoritve. Zaradi tega plod doseže maksimalno velikost in ustvarijo se primerne snovi za najboljši okus.

Zato specifičnega okusa kave ne določa samo en dejavnik. Nanj vpliva interakcija različnih dejavnikov, ki vključujejo predvsem tla (zlasti rodovitnost tal in nadmorska višina), rast rastlin (bujnost in zdravje) in proizvodne metode, kot je gojenje v senci dreves, napadi škodljivcev in bolezni (vključno s fiziološkimi motnjami), obiranje jagod (stopnja zrelosti in svežina) ter obdelava po obiranju (preko postopka delnega pranja/mokrega luščenja).

Vpliv človeških dejavnikov:

Poleg zgoraj navedenih dejavnikov je „Kopi Arabika Gayo“ pomembna tudi z vidika človeških dejavnikov. Kava „Kopi Arabika Gayo“ je proizvod z velikim ugledom, ker jo pridelujejo ljudje, ki cenijo njeno kakovost.

Znanje in izkušnje ljudi z območja Gayo, ki vplivajo na kakovost kave, v glavnem temeljijo na načinih gojenja kavovca, obiranju jagod in obdelavi s postopkom delnega pranja/mokrega luščenja po obiranju.

Z vidika kmetijskih praks ljudje z območja Gayo gojijo kavovce v senci dreves, kot so bela mimozovka (lamtorogung), avokado in mandarinovec (jeruk keprok), dobro vzdržujejo rodovitnosti tal ter kavovce redno obrezujejo.

Nadalje proizvajalci za plantaže kavovcev tradicionalno uporabljajo nenamakana zemljišča. Poleg tega imajo kmetje navado gnojiti rastline kavovcev le z organskimi gnojili, posebej tistimi, ki vsebujejo kombinacijo kavnih lupin in različnih lokalnih materialov, kot so kosi bele mimozovke (lamtorogung) in gnoj (Karim, et al., 2000). Večina kmetov mora uporabljati več organskih gnojil, saj ima veliko zemljišč malo fosfornih hranil.

Pridelovalci kave z območja Gayo vedno selekcionirajo rdeče jagode, saj dobro razumejo vpliv prebiranja na obdelavo po obiranju ter tudi kakovost kave (izgled, okus in aroma).

Kar zadeva obdelavo po obiranju, pridelovalci kave iz višavja Gayo izvajajo postopek mokrega luščenja. S tem postopkom se izvede odstranitev membrane ali „luščenje“, ko so neoluščena kavna zrna še vedno vlažna (z vsebnostjo vlage med 35 in 40 %) Kava, proizvedena iz kavnih zrn, obdelanih s postopkom mokrega luščenja, je rahlo kisla ter ima poln in kompleksen okus, kot je okus po oreščkih, čokoladi, karameli in sadju, ter ima dolgotrajen pookus. Vsebnost vlage je od 12 do 12,5 % in te lastnosti so zaradi trženja nadzorovane.

Sloves kave „Kopi Arabika Gayo“:

Ime „Gayo“ je povezano s proizvodnjo kave in ta je na tem območju tradicionalna ter je del kulturnih navad ljudi.

„Kopi Arabika Gayo“ ima dolgo zgodovino. Proizvodnja se je začela s poskusnim vrtom v vasi Berendal, v okrožju Aceh Tengah, v dobi nizozemskega kolonializma in se razvila na vseh območjih višavja Gayo. Zaradi tradicije lokalne pridelave regija prideluje kakovostno kavo. Zato ima kava „Kopi Arabika Gayo“ dober ugled in je v Indoneziji znana kot ena izmed izvirnih in posebnih vrst kave.

Ugled kave „Kopi Arabika Gayo“ potrjuje več znanstvenih objav:

Evaluation Criteria of Land Suitability to Arabica Gayo coffee in the Gayo Highlands/Evaluasi Kriteria Kesesuaian Lahan Kopi Arabika Gayo di Dataran Tinggi Gayo - R Salima, A Karim, S Sugianto - Jurnal Manajemen …, 2012 - jurnal.unsyiah.ac.id; Guide to raise and process Gayo Arabica Coffee/Panduan Budidaya dan Pengolahan Kopí Arabika Gayo - S Mawardi, R Hulupi, A Wibawa, S Wiryaputra - 2008.

(1) UL L 343, 14.12.2012, str. 1.